Document ID: 32001D0179

Απόφαση του Συμβουλίου
της 26ης Φεβρουαρίου 2001
για τον καθορισμό των όρων παροχής, στη Γουινέα Μπισσάου, μιας χρηματοδοτικής στήριξης στον τομέα της αλιείας
(2001/179/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου(1),
Εκτιμώντας τα ακόλουθα:
(1) Βάσει της συμφωνίας μεταξύ της Ευρωπαϊκής Οικονομικής Κοινότητας και της κυβέρνησης της Δημοκρατίας της Γουινέας Μπισσάου σχετικά με την αλιεία ανοικτά των ακτών της Γουινέα Μπισσάου (στο εξής "συμφωνία"), η οποία υπογράφηκε στο Μπισσάου στις 27 Φεβρουαρίου 1980(2), το Συμβούλιο ενέκρινε, με τον κανονισμό (ΕΚ) αριθ. 2615/97(3), το πρωτόκολλο που καθορίζει τις αλιευτικές δυνατότητες και τη χρηματοδοτική αντιστάθμιση για την περίοδο από 16 Ιουνίου 1997 έως 15 Ιουνίου 2001, (στο εξής "πρωτόκολλο").
(2) Λόγω της ένοπλης σύγκρουσης στη Γουινέα Μπισσάου κατά την περίοδο από τον Ιούνιο του 1998 έως το Μάρτιο του 1999, η κυβέρνηση της χώρας δεν ήταν σε θέση να εξασφαλίσει την εξέλιξη των αλιευτικών δραστηριοτήτων στο πλαίσιο της προαναφερόμενης συμφωνίας, κάτω από κανονικές συνθήκες.
(3) Η εξαιρετική κατάσταση κινδύνου που είχε προκύψει για τα οικεία κοινοτικά σκάφη απαιτούσε την προσωρινή διακοπή των αλιευτικών δραστηριοτήτων στο πλαίσιο της συμφωνίας από τον Ιούνιο του 1998 και μέχρι την 1η Απριλίου 1999. Η προσωρινή αυτή διακοπή συνεπαγόταν τη μη καταβολή prorata temporis της χρηματοδοτικής αντιστάθμισης, η οποία προβλέπεται στο άρθρο 2 του προαναφερόμενου πρωτοκόλλου, κατά τη διάρκεια του δεύτερου έτους εφαρμογής του.
(4) Προκειμένου να διευκολυνθεί η ομαλή διεξαγωγή των αλιευτικών δραστηριοτήτων των κοινοτικών σκαφών στο πλαίσιο της συμφωνίας έπειτα από την ένοπλη σύγκρουση, είναι σκόπιμο να καθοριστούν οι όροι παροχής, στη Γουινέα Μπισσάου, μιας χρηματοδοτικής στήριξης στον τομέα της αλιείας.
(5) Είναι σκόπιμο, ένα ποσό που αντιστοιχεί στο μη καταβληθέν τμήμα της αντιστάθμισης να διατεθεί σε αυτή τη χρηματοδοτική στήριξη με σκοπό την αποκατάσταση των μέσων πλαισίωσης και στήριξης των αλιευτικών δραστηριοτήτων, συμπεριλαμβανομένων των υποδομών ελέγχου των δραστηριοτήτων αυτών, με βάση κανόνες που θα συμφωνηθούν με τις νόμιμες αρχές της Γουινέας Μπισσάου,
ΑΠΟΦΑΣΙΖΕΙ:
Άρθρο μόνο
Οι όροι παροχής, στη Γουινέα Μπισσάου, χρηματοδοτικής στήριξης έως 6500000 ευρώ με σκοπό την αποκατάσταση των μέσων πλαισίωσης και στήριξης των αλιευτικών δραστηριοτήτων καθορίζονται ως εξής:
1. Η στήριξη θα καλύπτει, ιδίως, τις ακόλουθες δράσεις:
- υποστήριξη της διαχείρισης του υπουργείου αλιείας και αποκατάστασης του εξοπλισμού και των υποδομών αλιείας,
- ενίσχυση του συστήματος θαλάσσιου ελέγχου και εποπτείας,
- επανενδυνάμωση και ενίσχυση των προγραμμάτων αλιευτικής έρευνας.
2. Με βάση την παρουσίαση ενός προγράμματος δράσεων που υπέβαλε η κυβέρνηση της Γουινέας Μπισσάου, η Επιτροπή θέτει στη διάθεση της κυβέρνησης της Γουινέας Μπισσάου πριν από τις 31 Μαΐου 2001, στους τραπεζικούς λογαριασμούς που έχουν κοινοποιηθεί από το υπουργείο το υπεύθυνο για την αλιεία, ποσό που αντιστοιχεί στο 50 % του κόστους των προγραμματισμένων δράσεων.
3. Η Επιτροπή θα προβεί στην πληρωμή του υπολοίπου, έπειτα από την αποδοχή λεπτομερούς έκθεσης που θα διαβιβάσει η κυβέρνηση της Γουινέας Μπισσάου στην αντιπροσωπεία της Ευρωπαϊκής Επιτροπής, πριν από τις 31 Μαΐου 2003. Η έκθεση θα εξετάζει αναλυτικά την εφαρμογή των δράσεων, καθώς και τα επιτευχθέντα αποτελέσματα. Η Επιτροπή επιφυλάσσεται να ζητήσει από το υπουργείο το υπεύθυνο για την αλιεία οποιαδήποτε συμπληρωματική πληροφορία και να επανεξετάσει τις σχετικές πληρωμές, ανάλογα με την ουσιαστική εφαρμογή των δράσεων.
Βρυξέλλες, 26 Φεβρουαρίου 2001.

Labels: 18
19
5
6